Neuvoston päätöslauselma,

annettu 21 päivänä toukokuuta 2002,

Euroopan matkailun tulevaisuudesta

(2002/C 135/01)

EUROOPAN UNIONIN NEUVOSTO, joka

OTTAA HUOMIOON

- työllisyydestä ja matkailuelinkeinosta 26 päivänä marraskuuta 1997 annetut neuvoston päätelmät

- matkailuelinkeinosta ja työllisyydestä 21 päivänä kesäkuuta 1999 annetut neuvoston päätelmät,

- 23 ja 24 päivänä maaliskuuta 2000 kokoontuneen Lissabonin Eurooppa-neuvoston päätelmät erityisesti avoimen koordinointimenetelmän osalta,

- 21 päivänä syyskuuta 2001 kokoontuneen ylimääräisen Eurooppa-neuvoston päätelmät ja toimintasuunnitelman,

- komission tiedonannon neuvostolle, Euroopan parlamentille, talous- ja sosiaalikomitealle sekä alueiden komitealle: "Yhteistyöhön perustuva toimintatapa Euroopan matkailun tulevaisuutta varten",

- komission selvityksen neuvostolle, Euroopan parlamentille, talous- ja sosiaalikomitealle sekä alueiden komitealle: "Syyskuun 21 päivänä pidetyn Eurooppa-neuvoston seuranta: Euroopan matkailualan tilanne"

- 26 päivänä marraskuuta 2001 kokoontuneen sisämarkkina-, kuluttaja- ja matkailuneuvoston päätelmät

KATSOO, että:

1. matkailu on yksi Euroopan tärkeimmistä elinkeinoista, koska sen osuus bruttokansantuotteesta on kaikissa jäsenvaltioissa merkittävä ja koska se edistää työllisyyttä. Näin se tukee merkittävästi Lissabonin ja Cardiffin prosesseissa asetettujen tavoitteiden saavuttamista ja palvelujen sisämarkkinoiden todellista toteutumista. Matkailu edistää työllisyyden ja sosiaalisen hyvinvoinnin korkeaa tasoa, kestävää kehitystä, parempaa elämänlaatua, Euroopan yhdentymistä sekä myös sosiaalista ja taloudellista yhteenkuuluvuutta ja vaikuttaa näin merkittävästi lähentymistavoitteiden saavuttamiseen,

2. matkailu muodostuu monesta toimialasta, johon vaikuttavat useat EU-politiikat. Yhteistä eurooppalaista matkailupolitiikkaa ei ole, mutta useilla, esimerkiksi liikennettä, ympäristöä, uutta tietotekniikkaa, elintarvikehygieniaa, energiaa ja verotusta koskevilla yhteisön politiikoilla ja toimenpiteillä on välitön vaikutus matkailualaan, vaikka sen etuja ei aina oteta huomioon päätöksiä tehtäessä. Siksi tarvitaan laajaa koordinointia kyseisten politiikkojen ja toimenpiteiden välillä,

3. Koska matkailun kehittäminen on sopusoinnussa kestävän kehityksen tavoitteiden kanssa, matkailutoiminnoilla olisi pyrittävä säilyttämään ja parantamaan ympäristöä. Matkailussa tulisi ottaa huomioon talouden, yhteiskunnan ja ympäristön kestävyys ja tarve säilyttää luonnonvarat sekä kulttuuriset ja ekologiset voimavarat,

4. Euroopan matkailumarkkinoihin perehtyminen edellyttää asianmukaisia tietoja, joiden perusteella voidaan arvioida yhteisön matkailutoimintaa,

5. Eurooppa on Euroopan kansalaisten tärkein matkakohde, mutta se on hiljalleen menettämässä asemaansa maailman johtavana matkailukohteena, kuten Maailman matkailujärjestön selvityksistä ja ennusteista käy ilmi,

KOROSTAA, että

1. nykyisiä rakenteita ja keinoja olisi käytettävä kaikkialla yhteisössä avoimen koordinointimenettelyn mukaisesti toissijaisuusperiaate huomioon ottaen ja kannustettava yrityksiä sekä taloudellisia ja sosiaalisia toimijoita osallistumaan aktiivisesti,

2. matkailualaa koskevien tilastotietojen keräämisestä annetun neuvoston direktiivin 95/57/EY vaatimusten lisäksi on suotavaa luoda ja ottaa käyttöön arviointivälineitä, kuten matkailun satelliittitilinpito, matkailun taloudellisten vaikutusten tietämyksen ja analysoinnin parantamiseksi ja tunnustettava niiden merkitys yhteisön politiikkojen suunnittelussa ja toteutuksessa etenkin kriisitilanteissa,

3. yhteisön toimenpiteiden vaikutuksia matkailualaan on analysoitava järjestelmällisesti myös jäsenvaltioiden ja matkailualan välisen kuulemis- ja yhteistyöjärjestelmän vahvistamisen vuoksi, ja matkailualan edut ja tarpeet on otettava huomioon toimenpiteiden suunnittelussa ja toteutuksessa,

4. koska Euroopan matkailuala muodostuu pääasiassa pienistä ja keskisuurista yrityksistä (pk-yritykset), on ensisijaisen tärkeää, että matkailualan yritykset voivat käyttää EU:ssa tehokkaammin taloudellisen suorituskyvyn nostamiseen ja kilpailukyvyn vahvistamiseen tarkoitettuja välineitä. Näin ne voivat puolestaan edistää kestävää kehitystä, ja samalla tuotetaan vaurautta ja työpaikkoja,

5. Euroopan unionista maailmalla olevan kokonaiskuvan parantamiseksi voitaisiin analysoida nykyistä kuvaa sekä pohtia mahdollisuuksia sen parantamiseksi esimerkiksi uusilla tieto- ja viestintätekniikoilla, vertailemalla parhaita toimintatapoja tai koordinoimalla matkailuviranomaisten ja/tai matkailuelinkeinon tiettyjä yhteisiä markkinointitoimia varmistaen kuitenkin, ettei jäsenvaltioiden välinen kilpailu vääristy,

6. matkailun neuvoa-antavan komitean asemaa on vahvistettava etenkin julkisten ja yksityisten sidosryhmien välisessä vuoropuhelussa,

7. on tärkeää olla yhteistyössä nykyisten järjestelyjen puitteissa yksityisten sidosryhmien ja viranomaisten kanssa ehdokasvaltioissa, unionin muissa naapurivaltioissa ja Välimeren alueella,

8. on pyrittävä tiiviiseen yhteistyöhön Euroopan yhteisön ja matkailualalla toimivien kansainvälisten järjestöjen välillä,

9. on tärkeää edistää matkailun eettistä ulottuvuutta erityisesti ottamalla käyttöön välineitä naisten ja lasten hyväksikäytön eri muotojen torjumiseksi ja käyttämällä matkailua keinona torjua köyhyyttä kehitysmaissa sekä edistää aloitteita matkailuelinkeinon, viranomaisten ja kansalaisyhteiskunnan tietoisuuden lisäämiseksi näiden asioiden merkityksestä,

KEHOTTAA KOMISSIOTA

1. antamaan vuosittain matkailun neuvoa-antavalle komitealle kirjallisen ja säännöllisesti päivitettävän selonteon komission suunnittelemista, matkailualaan mahdollisesti vaikuttavista eri toimenpiteistä, jotta komitea voisi suunnitella alaa koskevien asioiden käsittelyä,

2. ottamaan matkailun neuvoa-antavan komitean mukaan valvomaan toimenpiteitä, joita ehdotetaan komission tiedonannossa "Yhteistyöhön perustuva toimintatapa Euroopan matkailun tulevaisuutta varten",

3. edistämään vuoropuhelua julkisen sektorin, matkailuelinkeinon ja muiden sidosryhmien kesken etenkin vuosittain järjestettävässä Euroopan matkailufoorumissa,

4. keräämään ja levittämään tietoja eurooppalaisista yhteistyöverkoista kaikkien ulottuvilla olevan kestävän, korkeatasoisen matkailun ja kilpailukykyisten yritysten edistämiseksi,

5. edistämään sellaisen järjestelmän perustamista, joka yhdistäisi keskenään alueelliset, kansalliset, valtioiden väliset ja kansainväliset matkailualan tutkimuselimet, jotka analysoivat matkailualan taloudellisia ja sosiaalisia olosuhteita ja tukevat matkailualaa,

6. tiedottamaan säännöllisesti julkisille ja yksityisille matkailualan sidosryhmille yritysten ja alueiden käytettävissä olevista Euroopan unionin rahoitus- ja muista välineistä ja niiden käyttömahdollisuuksista,

7. helpottamaan matkailun taloudellisten vaikutusten arviointia jäsenvaltioiden käyttöönottamalla matkailun satelliittitilinpidolla yhteisen eurooppalaisen metodologian mukaisesti ja tarvittaessa mukauttamalla asiaa koskevien tilastotietojen keruuvaatimuksia,

8. seuraamaan tiiviisti kestävän kehityksen indikaattoreiden määrittelyä matkailualalla Euroopan matkailun Agenda 21:n valmistelua varten,

9. helpottamaan jäsenvaltioiden välistä vapaaehtoista tietojenvaihtoa matkailuyritysten toimintaa säätelevästä erityislainsäädännöstä ja matkailualan ammattien pääsyvaatimuksista parhaiden toimintatapojen yleistämiseksi,

10. vahvistamaan taloudellisten toimijoiden tietoisuutta siitä, että vammaisten matkailumahdollisuuksia koskevia tietoja ja koko Euroopan unionin alueella verrattavissa olevia perusteita on parannettava,

11. edistämään aktiivisesti matkakohteiden laatuindikaattoreiden käyttöä kaikkien jäsenvaltioiden hyväksymän Eurooppalaisen käsikirjan perusteella etenkin kehittämällä tietojärjestelmiä matkakohteiden väliseen tiedonvaihtoon,

KEHOTTAA JÄSENVALTIOITA

1. osallistumaan matkailun sidosryhmien välisen yhteistyöjärjestelyn toteuttamiseen avoimen koordinointimenetelmän avulla,

2. kartoittamaan matkailualan tutkimuselimet tai matkailualan taloudellisia ja sosiaalisia olosuhteita analysoivat ja matkailualaa tukevat yksiköt ja kannustamaan niiden välisiä yhteyksiä Euroopassa,

3. edistämään yhteisön rahoitus- ja muiden välineiden asianmukaista käyttöä matkailualaa hyödyttävällä tavalla,

4. huolehtimaan tarpeellisista lainsäädäntö- ja tilastotiedoista ja yhdenmukaistetuista matkailuindikaattoreista, jotta matkailutoimintaa voitaisiin arvioida integroidusti kaikkialla Euroopan unionissa,

5. käynnistämään aktiivisesti prosessin, joka johtaa matkailun satelliittitilinpidon toteuttamiseen yhteisen eurooppalaisen metodologian mukaisesti,

6. kannustamaan matkailualan yrityksiä ja -kohteita käyttämään vapaaehtoisesti matkailualan kestävän kehityksen indikaattoreita,

7. osallistumaan vapaaehtoisesti tietojenvaihtoon matkailualan yritysten toimintaa koskevasta erityislainsäädännöstä ja kunkin jäsenvaltion asettamista matkailualan ammattien pääsyvaatimuksista parhaiden toimintatapojen yleistämiseksi,

KEHOTTAA EUROOPAN MATKAILUELINKEINOA JA MUITA MATKAILUALAN SIDOSRYHMIÄ

1. osallistumaan aktiivisesti Euroopan yhteisön ja jäsenvaltioiden toimiin Euroopan matkailun houkuttavuuden, kilpailukyvyn ja laadun parantamiseksi ja tukemaan näitä toimia,

2. vahvistamaan edustustaan eurooppalaisissa rakenteissa päättäjien tietoisuuden lisäämiseksi matkailuasioista erityisesti matkailun satelliittitilinpidon valmistelemiseksi ja Euroopan matkailufoorumin kokousten järjestämiseksi vuosittain,

KEHOTTAA KOMISSIOTA, JÄSENVALTIOITA JA MUITA MATKAILUALAN SIDOSRYHMIÄ

1. kannustamaan sekä matkakohteiden että paikallisten sidosryhmien välistä yhteydenpitoa ja kumppanuutta kaikkialla Euroopassa,

2. kehittämään vertailevan laatuarvioinnin välineitä ja menettelyjä ja niiden vapaaehtoista käyttöä matkakohteissa ja matkailuyrityksissä Euroopan matkailualan kilpailukyvyn ja laadun parantamiseksi,

3. tehostamaan toimiaan vammaisten matkailumahdollisuuksien edistämiseksi,

4. tarkastelemaan erilaisia keinoja lujittaa Euroopan asemaa ja kuvaa monipuolisena ja vetovoimaisena matkakohteena sekä matkailun kestävää kasvua Euroopassa tulevaisuudessa,

5. hyödyntämään parhaalla mahdollisella tavalla tieto- ja viestintätekniikoita edellä mainittujen aloitteiden toteuttamiseksi.